CELEX: 52019PC0304
Language: lt
Date: 2019-06-28
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2019 06 28
            COM(2019) 304 final
            2019/0144(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio 
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva
                  1
               ) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2019 m. kovo 11 d.) Rumunija paprašė leisti toliau taikyti priemonę, kuria nukrypstama nuo PVM direktyvos 193 straipsnio, kuriuo nustatomas asmuo, kuriam tenka prievolė sumokėti PVM. 
            
            
               Vadovaudamasi PVM direktyvos 395 straipsnio 2 dalimi, 2019 m. balandžio 9 d. raštais Komisija apie Rumunijos prašymą pranešė kitoms valstybėms narėms. 2019 m. balandžio 10 d. raštu Komisija pranešė Rumunijai turinti visą prašymui įvertinti būtiną informaciją.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  PVM direktyvos 193 straipsnyje nustatyta bendra taisyklė: PVM paprastai moka prekes tiekiantis arba paslaugas teikiantis apmokestinamasis asmuo.
               
               
                  Pagal PVM direktyvos 395 straipsnį valstybės narės, siekdamos supaprastinti PVM surinkimo procedūrą arba užkirsti kelią tam tikrų formų mokesčių slėpimui ar vengimui, gali taikyti priemones, kuriomis nukrypstama nuo PVM direktyvos nuostatų, jeigu tas priemones patvirtino Taryba.
               
            
            
               2009 m. Rumunija paprašė taikyti nukrypti leidžiančią nuostatą, kuria būtų leista taikyti atvirkštinio apmokestinimo mechanizmą, be kita ko, tiekiamiems medienos gaminiams. Pagal šią procedūrą PVM sumokėti privalo apmokestinamasis asmuo, kuriam tiekiami gaminiai. Konkrečiau, šie medienos gaminiai apima stačią mišką, apvaliąją ar apdorotą skaldytąją medieną, malkinę medieną, padarinės medienos gaminius, apipjautą medieną ar smulkintą medieną ir šiurkščiąją, apdorotą ar iš dalies apdorotą medieną.
            
            
               Tarybos įgyvendinimo sprendimu 2010/583/ES
                  2
                šis prašymas buvo patenkintas ir priemonę leista taikyti iki 2013 m. gruodžio 31 d., o vėliau Tarybos įgyvendinimo sprendimu 2013/676/ES
                  3
                leidimas taikyti priemonę medienos gaminiams pratęstas iki 2016 m. gruodžio 31 d. ir Tarybos įgyvendinimo sprendimu (ES) 2016/1206
                  4
                – iki 2019 m. gruodžio 31 d. 
            
            
               Dabar Rumunija vėl paprašė pratęsti nukrypti leidžiančios nuostatos, susijusios su šių tiekiamų medienos gaminių atvirkštiniu apmokestinimu, taikymą.
            
            
               Remiantis ataskaita, kurią Rumunija pateikė kartu su prašymu pratęsti priemonės taikymą, nustačius, kad PVM už pirmiau minėtus tiekiamus medienos gaminius sumokėti privalo gavėjas, šiame sektoriuje, kuriam būdingas didelis skaičius smulkių perpardavėjų ir tarpininkų, kuriuos sudėtinga kontroliuoti, buvo užkirstas kelias mokesčių slėpimui ir vengimui. Todėl būtų pagrįsta pratęsti priemonės taikymą kitam ribotos trukmės laikotarpiui, nes panašu, jog ši priemonė neturėjo kokio nors neigiamo poveikio, kuris susijęs su sukčiavimu mažmeninės prekybos lygmeniu, kituose sektoriuose ar kitose valstybėse narėse. Todėl, atsižvelgiant į nepakitusią teisinę ir faktinę padėtį, siūloma pratęsti nukrypti leidžiančios priemonės galiojimą, leidžiant Rumunijai toliau taikyti šią nukrypti leidžiančią priemonę iki 2022 m. gruodžio 31 d.
            
            
               
                  Nukrypti leidžiančios nuostatos paprastai taikomos ribotą laiką, kad būtų galima įvertinti, ar speciali priemonė yra tinkama ir veiksminga, ir kad valstybės narės turėtų laiko iki nukrypti leidžiančios priemonės galiojimo pabaigos nustatyti kitas įprastas atitinkamos problemos sprendimo priemones. Nukrypti leidžiančią nuostatą, pagal kurią leidžiama taikyti atvirkštinio apmokestinimo mechanizmą, leidžiama taikyti tik konkrečiose srityse, kuriose linkstama sukčiauti, ir ji yra kraštutinė priemonė. 
               
               
                  Todėl iki šios nukrypti leidžiančios priemonės galiojimo pabaigos Rumunija turėtų įgyvendinti kitas įprastas priemones, skirtas kovoti su sukčiavimu PVM ir užkirsti kelią tolesniam tokio sukčiavimo plitimui medienos sektoriuje. Todėl nebereikėtų dar kartą nukrypti nuo Direktyvos 2006/112/EB 193 straipsnio, kiek tai susiję su šių prekių tiekimu ir paslaugų teikimu.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Kitoms valstybėms narėms buvo leista taikyti panašias nukrypti leidžiančias nuostatas, susijusias su PVM direktyvos 193 straipsniu.
               
               
                  Taigi siūloma priemonė atitinka galiojančias PVM direktyvos nuostatas. 
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
         
         
            
               
                  PVM direktyvos 395 straipsnis.
               
            
            
               •Subsidiarumo principas (neišimtinės kompetencijos atveju) 
            
            
               
                  Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
               
            
            
               •Proporcingumo principas
            
            
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio. 
               
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal Tarybos direktyvos 2006/112/EB 395 straipsnį nukrypti nuo bendrų PVM nuostatų galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Rumunijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               Šiuo Tarybos įgyvendinimo sprendimo pasiūlymu siekiama užkirsti kelią tam tikrų formų mokesčių slėpimui ar vengimui medienos sektoriuje, todėl jo poveikis gali būti teigiamas, nes juo bus toliau užkertamas kelias šiame medienos sektoriuje anksčiau taikytoms sukčiavimo schemoms. Rumunijos teigimu, nepratęsus priemonės taikymo šios schemos neišvengiamai būtų vėl taikomos.
            
            
               Vis dėlto dėl siauros nukrypti leidžiančios nuostatos taikymo srities ir riboto taikymo laikotarpio poveikis bet kuriuo atveju bus nedidelis.
            
            
               4.POVEIKIS BIUDŽETUI
            
            
               Pasiūlymas neturės neigiamo poveikio ES biudžetui.
            
            
               5.KITI ELEMENTAI
            
         
         
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               Pasiūlymo galiojimo laikotarpis yra ribotas.
            
            
               2019/0144 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio 
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  5
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos įgyvendinimo sprendimu 2010/583/ES
                  6
                ir vėliau Tarybos įgyvendinimo sprendimu 2013/676/ES
                  7
                Rumunijai buvo leista taikyti specialią priemonę, kuria nustatoma, kad prievolė sumokėti pridėtinės vertės mokestį (PVM) už tiekiamus medienos gaminius tenka apmokestinamajam asmeniui, kuriam juos tiekia apmokestinamieji asmenys. Įgyvendinimo sprendimu 2013/676/ES suteiktas leidimas buvo pratęstas Tarybos įgyvendinimo sprendimu (ES) 2016/1206
                  8
                iki 2019 m. gruodžio 31 d.;
            
            
               (2)Rumunija atsiuntė raštą (jį Komisija užregistravo 2019 m. kovo 11 d.), kuriame paprašė leisti specialią priemonę, kurią leista taikyti Įgyvendinimo sprendimu 2013/676/ES, taikyti toliau. Prie prašymo buvo pridėta ataskaita apie priemonės taikymą, kaip reikalaujama to įgyvendinimo sprendimo 3 straipsnyje;
            
            
               (3)2019 m. balandžio 9 d. raštais Komisija apie Rumunijos prašymą pranešė kitoms valstybėms narėms. 2019 m. balandžio 10 d. raštu Komisija pranešė Rumunijai turinti visą prašymui įvertinti būtiną informaciją;
            
            
               (4)remiantis Rumunijos prašyme pateikta informacija, faktinė padėtis, kuria grindžiamas specialios priemonės taikymas, nepasikeitė. Be to, Rumunijos valdžios institucijų atliktoje analizėje nurodyta, kad priemonė pasiteisino ir mokesčių slėpimas buvo veiksmingai sumažintas;
            
            
               (5)Komisija mano, kad speciali priemonė yra proporcinga siekiamiems tikslams, nes ji ribotai taikoma tik labai konkrečioms operacijoms sektoriuje, kuriame kyla didelių problemų dėl mokesčių slėpimo ir vengimo. Be to, jos nuomone, tolesnis priemonės taikymas neturėtų jokio neigiamo poveikio sukčiavimo prevencijai mažmeninės prekybos lygmeniu kituose sektoriuose ar kitose valstybėse narėse;
            
            
               (6)todėl Rumunijai turėtų būti leista toliau taikyti šią specialią priemonę dar vieną ribotą laikotarpį – iki 2022 m. gruodžio 31 d.;
            
            
               (7)nukrypti leidžiančias nuostatas paprastai leidžiama taikyti ribotą laikotarpį, kad būtų galima įvertinti, ar specialios priemonės yra tinkamos ir veiksmingos. Taikydamos nukrypti leidžiančią nuostatą valstybės narės turi laiko iki specialių priemonių galiojimo pabaigos pradėti taikyti kitas įprastas susijusios problemos sprendimo priemones. Nukrypti leidžiančią nuostatą, pagal kurią leidžiama taikyti atvirkštinio apmokestinimo mechanizmą, leidžiama išimtinai taikyti tik konkrečiose srityse, kuriose linkstama sukčiauti, ir ji yra kraštutinė priemonė. Todėl Rumunija turėtų įgyvendinti kitas įprastas priemones, skirtas kovoti su sukčiavimu PVM ir užkirsti kelią tolesniam tokio sukčiavimo plitimui medienos sektoriuje, taigi dėl šių prekių tiekimo nebereikėtų nukrypti nuo Direktyvos 2006/112/EB 193 straipsnio. Todėl šiuo etapu nereikia į Įgyvendinimo sprendimą 2013/676/ES įtraukti specialios nuostatos dėl kito prašymo pratęsti nukrypti leidžiančią nuostatą, kurią leista taikyti tuo įgyvendinimo sprendimu, po 2022 m. gruodžio 31 d.;
            
            
               (8)nukrypti leidžianti priemonė neturi neigiamo poveikio Sąjungos nuosaviems ištekliams iš PVM;
            
            
               (9)todėl Įgyvendinimo sprendimas 2013/676/ES turėtų būti atitinkamai iš dalies pakeistas,
            
         
         
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Tarybos įgyvendinimo sprendimas 2013/676/ES turėtų būti iš dalies keičiamas taip:
            
            
               1) 1 straipsnyje data „2019 m. gruodžio 31 d.“ pakeičiama į datą „2022 m. gruodžio 31 d.“
            
            
               2) 3 straipsnis išbraukiamas.
            
            
               2 straipsnis
            
            
               Šis sprendimas skirtas Rumunijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        2010 m. rugsėjo 27 d. Tarybos įgyvendinimo sprendimas 2010/583/ES, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 256, 2010 9 30, p. 27).
               
               
                  
                     (3)
                  
                        2013 m. lapkričio 15 d. Tarybos įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 316, 2013 11 27, p. 31).
               
               
                  
                     (4)
                  
                        2016 m. liepos 18 d. Tarybos įgyvendinimo sprendimas (ES) 2016/1206, kuriuo iš dalies keičiamas Įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 198, 2016 7 23, p. 47).
               
               
                  
                     (5)
                  
                        OL L 347, 2006 12 11, p. 1.
               
               
                  
                     (6)
                  
                        2010 m. rugsėjo 27 d. Tarybos įgyvendinimo sprendimas 2010/583/ES, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 256, 2010 9 30, p. 27).
               
               
                  
                     (7)
                  
                        2013 m. lapkričio 15 d. Tarybos įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 316, 2013 11 27, p. 31).
               
               
                  
                     (8)
                  
                        2016 m. liepos 18 d. Tarybos įgyvendinimo sprendimas (ES) 2016/1206, kuriuo iš dalies keičiamas Įgyvendinimo sprendimas 2013/676/ES, kuriuo Rumunijai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 198, 2016 7 23, p. 47).